Title: กฎกระทรวงกำหนดอัตราค่าแสตมป์ยาสูบในเขตพื้นที่ประสบธรณีพิบัติ พ.ศ. 2548

กฎกระทรวง
กำหนดอัตราค่าแสตมป์ยาสูบในเขตพื้นที่ประสบธรณีพิบัติ
พ.ศ. ๒๕๔๘

อาศัยอำนาจตามความในมาตรา
๕ แห่งพระราชบัญญัติยาสูบ พ.ศ. ๒๕๐๙ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับ มาตรา ๓๕ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงการคลังออกกฎกระทรวงไว้
ดังต่อไปนี้

ข้อ
๑  ให้กำหนดอัตราค่าแสตมป์ยาสูบตามมูลค่าและตามปริมาณเป็นศูนย์
สำหรับยาเส้นและยาสูบในคลังสินค้าทัณฑ์บนสำหรับแสดงและขายของที่เก็บในคลังสินค้าทัณฑ์บนนั้นตามกฎหมายว่าด้วยศุลกากร
ที่ตั้งอยู่ในเขตพื้นที่จังหวัดกระบี่ จังหวัดพังงา และจังหวัดภูเก็ต ที่จำหน่ายให้แก่นักท่องเที่ยว

ข้อ
๒  การกำหนดอัตราค่าแสตมป์ยาสูบตามกฎกระทรวงนี้ใช้กับการจำหน่ายบุหรี่ปริมาณไม่เกินสองร้อยมวน
หรือซิการ์หรือยาเส้นปริมาณไม่เกินอย่างละสองร้อยห้าสิบกรัม หรือหลายชนิดรวมกันมีปริมาณทั้งหมดไม่เกินสองร้อยห้าสิบกรัม
แต่ทั้งนี้ บุหรี่ต้องไม่เกินสองร้อยมวน ให้แก่นักท่องเที่ยวชาวไทยซึ่งได้ยื่นขอใช้สิทธิ
และ
(๑)
เดินทางโดยเครื่องบินของบริษัทสายการบิน หรือซื้อชุดโปรแกรมท่องเที่ยวจากบริษัทสายการบินหรือผู้ประกอบธุรกิจนำเที่ยวที่ได้รับอนุญาตตามกฎหมายว่าด้วยธุรกิจนำเที่ยวและมัคคุเทศก์
และ
(๒)
พักค้างคืนในโรงแรมที่ได้จดทะเบียนตามกฎหมายว่าด้วยโรงแรม หรือสถานที่พักที่การท่องเที่ยวแห่งประเทศไทยรับรอง
ที่อยู่ในเขตพื้นที่ตามข้อ ๑ ไม่น้อยกว่าหนึ่งคืน และ
(๓)
การยื่นขอใช้สิทธิแต่ละครั้งจะต้องห่างกันไม่น้อยกว่าสามสิบวัน

ข้อ
๓  ให้อธิบดีมีอำนาจวางระเบียบกำหนดรายละเอียดเกี่ยวกับวิธีการ
เงื่อนไข และแนวทางปฏิบัติเพื่อให้เป็นไปตามกฎกระทรวงนี้

ข้อ
๔[๑]  กฎกระทรวงนี้ให้ใช้บังคับตั้งแต่วันที่ ๑ กันยายน
๒๕๔๘ จนถึงวันที่ ๓๑ ธันวาคม๒๕๔๘

ให้ไว้ ณ
วันที่ ๓๐ สิงหาคม พ.ศ. ๒๕๔๘
วราเทพ  รัตนากร
รัฐมนตรีช่วยว่าการฯ
รักษาราชการแทน
รัฐมนตรีว่าการกระทรวงการคลัง

หมายเหตุ
:- เหตุผลในการประกาศใช้กฎกระทรวงฉบับนี้ คือ เนื่องจากได้เกิดธรณีพิบัติจากเหตุการณ์แผ่นดินไหวและคลื่นยักษ์บริเวณพื้นที่ฝั่งทะเลอันดามัน
เมื่อวันที่ ๒๖ ธันวาคม ๒๕๔๗ ก่อให้เกิดความเสียหายทั้งต่อชีวิตและทรัพย์สินของประชาชน
รวมทั้งอุตสาหกรรมการท่องเที่ยวและธุรกิจที่เกี่ยวข้องโดยจังหวัดที่ประสบความเสียหายอย่างมาก
ประกอบด้วย จังหวัดกระบี่ จังหวัดพังงา และจังหวัดภูเก็ต  ดังนั้น เพื่อเป็นการเพิ่มแรงจูงใจและส่งเสริมให้นักท่องเที่ยวเดินทางมาท่องเที่ยวในจังหวัดดังกล่าวมากขึ้นอันจะเป็นการสนับสนุนมาตรการฟื้นฟูอุตสาหกรรมการท่องเที่ยวฝั่งทะเลอันดามันในพื้นที่ที่ได้รับความเสียหายจากธรณีพิบัติ
และทำให้เกิดการใช้จ่ายเงินภายในประเทศมากยิ่งขึ้น รัฐบาลเห็นสมควรกำหนดมาตรการทางภาษีโดยการจัดเก็บค่าแสตมป์ยาสูบสำหรับยาเส้นและยาสูบเป็นศูนย์
 จึงจำเป็นต้องออกกฎกระทรวงนี้

ชัชสรัญ/จัดทำ
๖ กันยายน ๒๕๔๘

ศิรวัชร์/ปรับปรุง
๘ มกราคม ๒๕๖๒

[๑] ราชกิจจานุเบกษา
เล่ม ๑๒๒/ตอนที่ ๗๔ ก/หน้า ๔/๓๐ สิงหาคม ๒๕๔๘